**Soňa Horňáková** (\* 14. júl 1959, Bratislava), je slovenská folkrocková pesničkárka, speváčka, gitaristka a skladateľka.

Svoju hudobnú kariéru Soňa Horňáková začínala už v polovici 70. rokov počas gymnaziálnych štúdií v amatérskych študentských kapelách „*Mladosť*" a „*Letorosty*". V období štúdia na Pedagogickej fakulte Univerzity Komenského, v tom čase so sídlom v Trnave (r. 1978 – 1982) koncertovala v malých folkových kluboch a nahrávala svoje prvé skladby pre Československý rozhlas v Bratislave. Známou sa stala začiatkom 80. rokov, keď spolu s folkrockovou skupinou „*Strom*" nahrala niekoľko desiatok skladieb pre Slovenský rozhlas a vystúpila v televízii vo svojich hudobných recitáloch. V 80. rokoch vydala tri single so skupinou a jeden ako sólistka. Patrila medzi významných predstaviteľov slovenskej folkovej hudobnej scény, jej pieseň „Biely pavúk" bola hraná v televíznej hitparáde *Triangel*, ďalšou jej známou skladbou bola pieseň – singel „Ulice Toleda", tiež aj singel „Pere Lachaise".

Soňa Horňáková spolupracovala aj s viacerými osobnosťami populárnej hudby tohto obdobia ako boli Fero Griglák, Andrej Šeban, Richard Müller (album *Bioelektrovízia*), Anton Jaro, Tono Kubasák a iní. S Pavlom Hammelom naspievala tri duety, v roku 1988 získala spolu so skupinou Nika bronzovú lýru za pieseň „Dnes je láska príťaž" (autori: Pavol Hammel / Jozef Augustín Štefánik).

Pre Slovenskú televíziu a rozhlas Soňa Horňáková komponovala scénickú hudbu k viacerým hrám a poetickým programom, pod vedením Rudolfa Gériho naspievala piesne k televíznemu filmu. Od roku 1989 bola hudobná redaktorka v Slovenského rozhlasu, v rokoch 1991 – 2004 bola dramaturgičkou a moderátorkou hudobných relácií zameraných na alternatívnu scénu a menšinové žánre. Koncom 90. rokov spolupracovala v rozhlase s Danielom Hevierom na detskom projekte s názvom *Buvirozprávky*, hosťovala v zábavných programoch, v ktorých účinkovali Lasica-Satinský, Milan Markovič, Bolek Polívka, Noga-Skrúcaný, Boris Filan, či Pavol Hammel.

V rokoch 1991 – 2003 spolupracovala Soňa Horňáková s Rock FM Rádiom (mala v ňom svoju reláciu *Folkfórum*), v roku 1998 externe s rádiom Twist. Od roku 2006 pracuje v Centre hudby Slovenského rozhlasu a moderuje viaceré relácie a živé koncerty na Rádiu Devín a Regina.

Diskografia
-----------

* 1993 – *Soňa Horňáková*
* 1996 – *Súmrak snov*
* 2000 – *Dívam sa z okna*
* 2000 – *Buvipesničky*
* 2003 – *Piesne z nevydaných albumov*
* 2005 – *Pozdrav z Teonatu*
* 2010 – *Santa Barbara*
* 2019 – *V šere lesklých stromov*

Ocenenia
--------

* 1988 – so skupinou Nika: bronzová Bratislavská lýra za pieseň „Dnes je láska príťaž" (autori: Pavol Hammel / Jozef Augustín Štefánik).
* 2005 – cena Akadémie populárnej hudby *Aurel* za najlepší folkový album roka (*Pozdrav z Teonatu*)

Referencie
----------

1. ↑   *Profil osobnosti : Soňa Horňáková* [online]. Bratislava: Hudobné centrum, [cit. 2019-09-11]. Dostupné online.
2. ↑  Soňa Horňáková In:  *Osoby, ktoré získali titul na UK* [online]. Bratislava: Univerzita Komenského, [cit. 2019-09-11]. Dostupné online. Archivované 2021-06-16 z originálu.
3. ↑   *Hudobno-slovné relácie v RTVS v roku 2015 - pripravuje a uvádza Soňa Horňáková* [online]. sonahornakova.sk, [cit. 2019-09-11]. Dostupné online.
4. ↑   *Santa Barbara – Soňa Horňáková* [online]. Bratislava: Slnko Records, [cit. 2019-09-11]. Dostupné online.
5. ↑   *V šere leských stromov :: Soňa Horňáková* [online]. www.sonahornakova.sk, [cit. 2019-08-20]. Dostupné online.
6. ↑  ANDREJČÁKOVÁ, Eva. Soňa Horňáková: Nepoznám muzikanta, v ktorom nešije čert. *SME* (Bratislava: Petit Press), 2009-06-04. Dostupné online [cit. 2019-09-11]. ISSN 1335-4418.

Externé odkazy
--------------

* Oficiálna stránka
* Soňa Horňáková – profil na webe Hudobného centra
* Hudobné lásky Sone Horňákovej (2. časť, 3. časť) na Folk.sk

Autoritné údaje: * NK ČR: xx0040579
* SNK: 173164
* VIAF: 4151158188211220260007